Naakfoto’s van 6-jarige glo op man se foon gevindArgieffoto Brig. Selvy Mohlala, woordvoerder van die polisie, het gesê die drie verdagtes is Dinsdag in KwaZulu-Natal in hegtenis geneem. “Die drie verdagtes, tussen 29 en 47 jaar oud, is onderskeidelik in die Bluff, Pinetown en Waterfall in hegtenis geneem. Pornografiese materiaal en onwettige ammunisie is in hul besit gevind.” Volgens Mohlala het die ondersoek aan die lig gebring dat die verdagtes glo betrokke was by die aflaai, deel en verspreiding van kinderpornografie. “Een van die slagoffers is ŉ sesjarige kind, van wie foto’s gevind is op die verdagte, wat in Bluff in hegtenis geneem is, se foon.” Die meisie woon glo ook in die Bluff. Mohlala het gesê die sukses van die operasie kan toegeskryf word aan die samewerking tussen die SAPD en die Amerikaanse departement van binnelandse veiligheid. “Die polisie se ondersoek duur voort en sal bepaal of nog verdagtes by die gruwelike misdaad betrokke was.” Die verdagtes sal Donderdag in die Durban-streekhof verskyn op aanklagte van die besit en verspreiding van kinderpornografie, seksuele aanranding en die besit van onwettige ammunisie. “Hulle word onderskeidelik by die Brighton Beach-, Hillcrest- en Pinetown-polisiestasies aangehou.” .